Il-Mużew tal-Katidral fl-Imdina huwa l-ewwel Mużew f’Malta li ġie attrezzat għat-tfal u persuni bl-awtiżmu. L-Arċisqof Charles Scicluna qal li l-mużew se jkun qed jistimula l-intelliġenza ta’ tfal bl-awtiżmu li juru ħiliet kbar taghhom fosthom fl-arti u fil-mużika. Il-mużew se jkollu wkoll ħinijiet għal familji bi tfal bl-awtiżmu. Il-Mużew tal-Katidral fl-Imdina, b’teżori tal-arti issa jista’ jitgawda aħjar anke mill-persuni bl-awtiżmu. Il-kuratur tal-Mużew Monsinjur Edgar Vella qal li permezz ta’ fondi mill-Fondazzjoni Patrimonju Kulturali tal-Arċidjocesi, sar proġett massiv biex il-mużew sar aċċessibbli għal kulħadd, u ħaseb ukoll fil-persuni bl-awtiżmu. Fl-inawgurazzjoni tal-proġett, l-Arċisqof Charles Scicluna qal li tfal bl-awtiżmu għandhom ħiliet kbar, u għalhekk kien importanti li mużew jiġi attrezzat ghalihom ukoll. “F’mużew fejn hawn arti mill-isbaħ se jgħinhom biex jistimulaw ruħhom u jikbru wkoll fl-ispirtu uman”. Tony Cassar, konsulent tal-mużew tal-katidral qal li l-istaff kollu ġie mħarreġ kif iġib ruħu ma’ tfal bl-awtiżmu u saret kamra apposta tas-silenzju għal meta tfal bl-awtiżmu jiġuhom mumenti diffiċli. “Għandna wkoll headphones, noise cancelling headphones u ħafna informazzjoni li tgħin wieħed jippjana ż-żjara, tidħol fis-sit u ssib ħafna informazzjoni fuq il-mużew x’hemm x’tara”. Il-Ministru għall-Edukazzjoni Evarist Bartolo qal li dan il-mużew huwa ta’ eżempju għal mużewijiet u postijiet pubbliċi oħra. Spjega li t-tfal bl-awtiżmu jbatu ħafna fosthom f’ambjenti storbjużi jew b’ħafna dwal u għalhekk postijiet bħal dawn jgħinu biex iħossuhom milqugħa.